Groot besending renosterhoring uit SA in Hongkong gevindFoto ter illustrasie. (Foto: pixabay) Doeaneowerhede in Hongkong het beslag gelê op ŉ besending renosterhoring van nagenoeg R29 miljoen wat uit Suid-Afrika gesmokkel is. Albi Modise, woordvoerder van die Suid-Afrikaanse departement van omgewingsake, het gesê die 82,5 kg renosterhoring is vermoedelik uit Suid-Afrika gesmokkel as ŉ besending wat as voertuigonderdele gemerk is. Dit was op pad na Maleisië toe doeaneowerhede in Hongkong ná ŉ wenk daarop beslag gelê het. Die renosterhoring is gevind nadat X-strale van die besending geneem is. Die Hongkongse doeaneowerheid het die besending as die grootste die afgelope vyf jaar van ŉ bedreigde spesie bestempel. Niemand is nog in hegtenis geneem nie. “Die departement van omgewingsake verwelkom die beslaglegging op die renosterhoring, veral omdat dit gebeur het terwyl die regering probeer om optrede teen renosterstropery en die onwettige handel in renosterhorings te verskerp deur sy teenstroperyplan. “Dis egter kommerwekkend dat die besendings nie raakgesien en gekonfiskeer word voordat dit Suid-Afrika verlaat nie. ŉ Hersiening van maatreëls word gedoen sodat ons kan aanpas by die veranderinge in die werkswyse van die sindikate wat by dié internasionale misdaad betrokke is,” het Modise gesê. “Ons is in verbinding met die departement van landbou, visserye en bewaring in Hongkong om DNS-monsters van die horings na Suid-Afrika te stuur, sodat vasgestel kan word of dit verbind kan word met enige stroperyondersoeke.” Lede van die publiek wat voorvalle van renosterstropery en ander omgewingsmisdaad wil aanmeld, kan die departement se noodlyn skakel by 0800 205 005 of die polisie bel by 10111.